<classify> RAIS John Magufuli amekutana na kufanya mazungumzo na wanasiasa wakongwe John Cheyo, James Mbatia, John Shibuda na mfanyabiashara maarufu, Rostam Aziz.Kwa mujibu wa taarifa ya Kurugenzi ya Mawasiliano ya Rais, Ikulu, Rais Magufuli amekutana na kufanya nao mazungumzo jana Dar es Salaam. Baada ya mazungumzo hayo, Rostam alimpongeza Rais Magufuli kwa uongozi bora, akisema anatengeneza misingi imara ya uchumi unaokua kwa uhakika zaidi kwa kujenga miundombinu ikiwemo barabara, reli na bandari ambayo ni muhimu kwa ukuaji wa uchumi na kuzalisha ajira.Rostam aliyewahi kuwa Katibu wa NEC wa Uchumi na Fedha wa Chama Cha Mapinduzi CCM na Mbunge wa Jimbo la Igunga mkoani Tabora, alisema anaunga mkono juhudi za Rais Magufuli na kubainisha kuwa jukumu la wafanyabiashara ni kutumia fursa nyingi zilizopo katika viwanda, ujenzi na nyinginezo.Tunamuunga mkono Rais kwa kuhakikisha Watanzania tunawekeza katika nchi yetu, kukuza uchumi wetu, hilo ndilo la msingi kwa sisi wafanyabiashara, alisema mfanyabiashara huyo tajiri.Mwenyekiti wa Kituo cha Demokrasia Tanzania TCD na Mwenyekiti wa Chama cha NCCR-Mageuzi, Mbatia alisema katika kutekeleza malengo 17 ya dunia, Tanzania inafanya vizuri katika lengo la elimu ambalo linazungumzia elimu bora na shirikishi.Alisisitiza kuwa Watanzania wote wana kila sababu ya kuendelea kuijenga nchi yao kwa mawazo ya pamoja yanayozingatia ujumbe uliomo katika wimbo wa Taifa unaosisitiza hekima, umoja na amani.Mwenyekiti wa Baraza la Vyama vya Siasa, Shibuda alisema amekutana na Rais Magufuli ili kumpongeza kwa uamuzi mzuri alioufanya kutatua tatizo la soko la korosho. Alimhakikishia kuwa vyama vya siasa vinamuunga mkono kwa uongozi mzuri unaolenga kurekebisha dosari za mmomonyoko wa maadili ndani ya serikali na taasisi mbalimbali, vikiwamo vyama vya siasa.Katika miaka mitatu, Rais Magufuli amerejesha sifa ya utaifa wetu ya kuwa nchi ya kuaminika na kusadikika na amekweza ari ya uhuru na kujitegemea, tulikuwa na hali duni na dumavu ya maendeleo na ustawi wa jamii, tulikuwa na hali ambayo maendeleo yetu hayawiani na maliasili tulizonazo na rasilimali tulizonazo, alisisitiza.Kwa upande wake, Mwenyekiti wa Chama cha UDP, Cheyo alimpongeza Rais Magufuli kwa msimamo na ujasiri aliouonesha katika kipindi cha miaka mitatu ya uongozi wake na ametaka Watanzania wajivunie kuwa na Rais ambaye ameonesha dhamira njema ya kufikia nchi ya uchumi wa kati ifikapo mwaka 2025.Sisi Watanzania ni lazima tujivunie Rais tuliye naye, ni Rais anayetoa uamuzi, hata kama utakuwa mgumu kiasi gani, akiamua kusema tunakwenda kujenga Stieglers Gorge tutakwenda, akiamua kuwa tunakwenda kujenga standard gauge tunakwenda, akiamua watoto watasoma bure kuanzia darasa la kwanza hadi sekondari inafanyika, na katika miaka mitatu hii imedhihirika kuwa maamuzi yake yanalisaidia Taifa sana, alisema Cheyo.Wakati huohuo, Rais Magufuli amempongeza Rais mstaafu wa Awamu ya Tatu, Benjamin William Mkapa kwa mchango wake mkubwa alioutoa wakati wa uongozi wake. Rais Magufuli ametoa pongezi hizo katika Misa Takatifu ya Shukrani ya Uhai kwa Rais mstaafu Mkapa ambaye juzi alitimiza miaka 80 tangu kuzaliwa iliyofanyika katika Parokia ya Bikira Maria Imakulata, Dar es Salaam na kuongozwa Mwadhama Polycarp Kardinali Pengo.Rais Magufuli alisema wakati akiwa madarakani Rais mstaafu Mkapa alifanya mambo mengi na muhimu kwa taifa na ataendelea kukumbukwa kwa kazi nzuri. Leo unapotimiza miaka 80 nakushukuru na kukupongeza sana, nakuombea Mwenyezi Mungu aendelee kukupa afya njema wewe na familia yako, na sisi viongozi tuliopo sasa tutaendelea kuyaenzi mazuri yote uliyoyafanya, alisema Rais Magufuli.Kwa upande wake Rais mstaafu Mkapa alimshukuru Rais Magufuli na kumtakia heri sambamba na kuwashukuru Maaskofu Mwadhama Polycarp Kardinali Pengo, Askofu Mkuu Mwandamizi, Jude Thadaeus Ruwaichi na Askofu Msaidizi, Eusebius Nzigilwa walioongoza misa hiyo pamoja na viongozi wengine na waumini wenzake.Rais mstaafu Mkapa amebainisha kuwa anampongeza Rais Magufuli kwa uongozi wake kwa kuwa Tanzania imeendelea kuwa na sifa nzuri ya amani na umoja na kwamba hata akiwa nje ya nchi anapoulizwa siri ya Tanzania kuwa na Marais wastaafu watatu ambao wanaishi vizuri nchini mwao, huwajibu kuwa siri kubwa ni uwepo wa amani, umoja na mshikamano.  <topic>: kitaifa 